古意
作者：李呂
朝代：宋

paragraphs: 鴟鴞嘲鳳凰，飛鳴競啾啾。
鳳兮問彼鴞，見憎何因由。
我居在丹穴，下瑞暫來遊。
梧桐與竹實，食息無外求。
爾本挾妖怪，隠身向陰幽。
所至興禍事，觜爪藏戈矛。
晝伏作鼠態，白日照可羞。
臭腐適其願，惡類自與儔。
志尚素不同，何殊風馬牛。
嗟予月旦評，豈論汝劣優。
汝道自取薄，安得妄怨尤。
自古盜憎主，何異鴟輩流。
有如夫子聖，武叔非宿仇。
臧倉沮孟氏，豈爲魯君謀。
但當礪風節，汝自曲如鈎。